Већ 28. октобра француски капетан Шарл Демаре је освојио важан град Дјеп. У међувремену, француска војска под вођством Ришмона, Жана де Дуноиса, Амброаза де Лореа и самог краља, опседа Париз. Због помоћи Бургундије град се никако није могао одбранити, па га ови освајају 15. марта 1436. године. Недуго потом избија побуна енглеских присталица у Паризу, коју је Амброаз де Лоре угушио у крви. Захваљујући тактичкој супериорности и војсковођи Џону Талботу, Енглези су успели донекле очувати поседе. Џон Талбот се специјализовао за брзе нападе и успео је поразити Французе у великом броју битака. Њега је Бофорт, после дужег одсуства још од пораза код Патаја 1429. године, вратио у Француску. Године 1436. Џон је уз подршку Томаса Киријела са шачицом људи разбио прослављене француске војсковође Ла Ира и Жана Потона де Зантраја код места Ри у близини Руана, после чега је освојио Понтоаз. У међувремену, енглеска војска је била поражена код Епина на Сени.